
ועדת הכספים 
 16/07/2012 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 1154>
 מישיבת ועדת הכספים 
 יום שני, כ"ו בתמוז התשע"ב (16 ביולי 2012), שעה 11:55
<סדר היום:>
<תקנות הנמלים (החלת תקנות בנמל חדרה) (תיקון), התשע"ב-2012>
נכחו:

<חברי הוועדה:> 
משה גפני – היו"ר
שי חרמש

ציון פיניאן

פניה קירשנבאום

<מוזמנים:> 
	עו"ד סיגלית ברקאי-וקאיל
	–
	הלשכה המשפטית, משרד התחבורה והבטיחות בדרכים

	גלעד ונגרובר
	–
	מנהל תחום כלכלת תחבורה, משרד התחבורה והבטיחות בדרכים

	צביקה שפירא
	–
	כלכלן, משרד התחבורה והבטיחות בדרכים

	אהרן ויסמן
	–
	מנהל נמל חדרה, משרד התחבורה והבטיחות בדרכים

	משה דוד בורשטיין
	–
	מנכ"ל חברת הפחם


<ייעוץ משפטי: >
שגית אפיק
שלומית ארליך
<מנהל הוועדה:>
טמיר כהן
<קצרנית פרלמנטרית:>
חבר המתרגמים – אהובה שרון
<תקנות הנמלים (החלת תקנות בנמל חדרה) (תיקון), התשע"ב-2012>
<היו"ר משה גפני:>
אני פותח את ישיבת ועדת הכספים. על סדר היום תקנות הנמלים (החלת תקנות בנמל חדרה) (תיקון), התשע"ב-2012.
מי מציג את התקנות?

<סיגלית ברקאי-וקאיל:>
עורכת דין סיגלית ברקאי מהלשכה המשפטית במשרד התחבורה.

למעשה נמל חדרה הוא נמל שמוכרז מ-1980 כנמל והוא מופעל על ידי משרד התחבורה. הייעוד העיקרי שלו הוא קליטת אניות צובר שנושאות מטעמי פחם עבור תחנת הכוח שמופעלת על ידי חברת החשמל כשהחברה הלאומית לאספקת פחם היא החברה שלמעשה מספקת את הפחם לתחנת הכוח והיא חברת בת של חברת החשמל. גם חברת החשמל וגם החברה לאספקת פחם  הם במינהלת הנמל. הנמל למעשה מתוקצב כמפעל עסקי כאשר למעשה ההכנסות שלו מממנות את ההוצאות שלו. זה משק סגור שעיקר ההכנסות שלו נובעות מאגרות שיט ואגרת רציף.
שיעור אגרת הרציף קבועה בתקנות הנמלים שלא עודכנה משנת 1984 ובתקנות היא עומדת על סך של 61 שקלים ישנים, לפי מדד הדולר זה יוצא שני שקלים.

<היו"ר משה גפני:>
חברת החשמל היא בנמל?

<סיגלית ברקאי-וקאיל:>
חברת החשמל היא הלקוחה העיקרית וחברת הפחם.

<היו"ר משה גפני:>
שגם היא חברה ממשלתית.

<סיגלית ברקאי-וקאיל:>
אגרת הרציף מהווה שבעים אחוזים מההכנסות של הנמל שהיום בגלל השיעור הנמוך של האגרה, למעשה הנמל נמצא במצב של גירעון תמידי והוא לא מצליח להגיע לתקצוב שלו כל שנה ולכסות את ההוצאות.

<היו"ר משה גפני:>
הנמל

<סיגלית ברקאי-וקאיל:>
הנמל.

<היו"ר משה גפני:>
מי מכסה את ההוצאות שלו?

<סיגלית ברקאי-וקאיל:>
כל שנה, במידה שנדרש, כאשר יש גירעון, נעשה איזשהו הסכם עם חברת החשמל לכיסוי הגירעון הספציפי כי הנמל חייב להגיע בסוף השנה לתקציב מאוזן של אפס.

<פניה קירשנבאום:>
אם כן, חברת החשמל מממנת?

<סיגלית ברקאי-וקאיל:>
חברת הפחם.

<היו"ר משה גפני:>
מה הוצאות הנמל במשך השנה?

<אהרן ויסמן:>
התקציב השנתי בפועל הוא סביב ה-24 מיליון שקלים בהנחה שאין לך הוצאות מיותרות. הוצאה מיוחדת, זה יכול להיות או קניית כלי שיט או תיקון משמעותי שאתה צריך לעשות בכלי שיט. חלק מהכלי גם מאוד ותיקים וצריך לטפל בהם. כשצריך לתקן כלי שיט, יש לך הוצאה גדולה מהרגיל. תקציב ממוצע בשנה, 24 מיליון שקלים.

<היו"ר משה גפני:>
מה ההכנסות?

<אהרן ויסמן:>
24 מיליון שקלים. ב-31 בדצמבר התקציב חייב להיות מאוזן. אפס. 

<פניה קירשנבאום:>
נמל חדרה הוא ברשות נמלי הים, כמו כל הנמלים?

<אהרן ויסמן:>
לא.

<היו"ר משה גפני:>
לפני שמגיעים לאיזון, אני שואל מה ההכנסות. 

<אהרן ויסמן:>
24 מיליון.

<היו"ר משה גפני:>
יש לפעמים חסר בהכנסות אותו צריך לכסות מחברת הפחם. מה ההכנסות עד שאתה מגיע לחברת הפחם?

<אהרן ויסמן:>
זה תלוי בשנה. 

<היו"ר משה גפני:>
שנה ממוצעת.

<אהרן ויסמן:>
כרגע, בגלל האגרה הנמוכה, אני מצליח לקבל 18 עד 20 מיליון שקלים כך שבין ארבעה לחמישה מיליון שקלים אני צריך לעשות הסכם עם חברת הפחת כדי שתשלים לי את הסכום החסר הזה.

<היו"ר משה גפני:>
האגרות שאנחנו נדרשים לאשר עכשיו, אלה לא אגרות שיכסו את ההוצאות של נמל חדרה. כסף יחסר.

<אהרן ויסמן:>
הן אמורות לכסות את התקציב.

<היו"ר משה גפני:>
הן לא אמורות לכסות כי זה ייתן עד עשרים מיליון שקלים.

<קריאה:>
יש גם אגרות כלי שיט שמשלימות.

<היו"ר משה גפני:>
המשמעות של העניין היא שזה לא מכסה את ההוצאות.

<אהרן ויסמן:>
האגרות כרגע לא מאפשרות לנו לכסות את הוצאות הנמל. אנחנו מבקשים עדכון של אגרת הרציף. אגרת הרציף תאפשר לנו לכסות את כל הוצאות הנמל.

<היו"ר משה גפני:>
כן יאפשרו?

<אהרן ויסמן:>
כן יאפשרו.

<היו"ר משה גפני:>
לא תצטרכו לבקש כסף?

<אהרן ויסמן:>
לא.

<סיגלית ברקאי-וקאיל:>
לכן אנחנו מבקשים להעלות את סכום האגרה.

<היו"ר משה גפני:>
עכשיו הבנתי. חבר הכנסת שי חרמש,  יש לך רשות דיבור.

<שי חרמש:>
גפני, יש פה שני דברים.  קודם כל, עושים כאן דבר אחד נכון באיחור של שלושים שנים כשמצמידים את האגרה למדד ולא לדולר. אין שום הצדקה להצמיד אותה לדולר. הדולר הוא דבר פסיכי לגמרי. כל ההוצאות של הנמל הן הוצאות שקליות. שכר עבודה הוא שקלי והפחם הוא שקלי. 
<פניה קירשנבאום:>
זה היה מוצמד כאשר הדולר כל הזמן צמח והשקל עמד. אז זה היה רווחי אבל המצב עכשיו השתנה.

<שי חרמש:>
המדינה היא מדינה שקלית ולא דולרית. לא קיבלנו כוכב בדגל האמריקאי.
הנושא השני. מייקרים את אגרת הרציף פי שלוש, משני שקלים לשישה שקלים. יש לזה השלכות על נושא החשמל? האם כתוצאה מכך תבוא מחר חברת החשמל ותייקר את המחירים?

<היו"ר משה גפני:>
התשובה לא.

<פניה קירשנבאום:>
למה?

<היו"ר משה גפני:>
מכיוון שבלאו הכי היא נותנת את הכסף הזה. בכל מקרה היא משלמת.

<שי חרמש:>
אם זה במקום זה, זה בסדר.

<היו"ר משה גפני:>
על זה אמרו בגשש ישראבלופ. הם ממילא משלמים את הכסף הזה.

<פניה קירשנבאום:>
האם יחד עם הכסף שמעבירים או משלמים יש גם איזו בדיקה של ההוצאות של הנמל? מה השכר שמקבלים בשכר? תוכניות הבראה? אולי מישהו יחפש למה זה לא מאוזן.

<היו"ר משה גפני:>
מנהל הנמל כאן. את יכולה לשאול אותו.

<פניה קירשנבאום:>
הכי פשוט לשלם כסף של חברת הפחם או חברת החשמל ואף אחד לא בודק מה באמת קורה. אני לא יודעת מה קורה עם נמל חדרה ואני לא אמורה לדעת אבל אני יודעת מה קורה בנמל אשדוד. אם אצלכם זאת מקבילה של נמל אשדוד, אני מתנגדת מראש.

<היו"ר משה גפני:>
לפני שאת מתנגדת. מר  ויסמן, חברת הכנסת פניה קירשנבאום שואלת האם ההוצאות של נמל חדרה הן הוצאות שנבדקות, התייעלות, משכורות וכל הדברים האלה שצריך לכסות אותם וכתוצאה מכך שמכסים אותם, מחיר החשמל יכול להיות יותר גבוה?

<אהרן ויסמן:>
אני אומר כמה דברים.

<היו"ר משה גפני:>
התקנות לא משנות שום דבר כי אם לא התקנות האלה, משלמים את הכסף ב-31 בדצמבר וממילא עדיף לעשות זאת בתקנות ולאשר אותן. שואלת חברת הכנסת פניה קירשנבאום לגבי העניין הזה.

כמה עובדים יש לכם?

<אהרן ויסמן:>
אנחנו יחידה עסקית ששייכת למשרד התחבורה. אנחנו גוף ממשלתי. עובדי משרד התחבורה בנמל, אנחנו שבעה שזה דרג הניהול, הנתבים, המכונאי הראשי.
<היו"ר משה גפני:>
שבעה עובדים?

<אהרן ויסמן:>
שבעה עובדים.

<היו"ר משה גפני:>
זה נמל חדרה?

<אהרן ויסמן:>
כן. אנחנו מפעילים את כלי השיט באמצעות מיקור חוץ. אנחנו מפרסמים מכרז כחוק ומעסיקים קבלן שהוא מפעיל את כלי השיט. 

<היו"ר משה גפני:>
זה לא נמל אשדוד. זה משהו אחר.

<אהרן ויסמן:>
שליש מהוצאות הנמל. אנחנו מחכירים גוררות, אנחנו חוכרים אותן מחברת החשמל וזה שליש נוסף מהוצאות הנמל. בסך הכול הנמל מאוד יעיל ואני יכול להגיד לך שבעשר השנים האחרונות, תקציב הנמל, ההוצאה שלו בפועל, נעה בין עשרים ל-24 מיליון שקלים, כך שהוא מאוד סטאטי גם בהשוואה לנמלים בעולם פר טונה של פריקת פחם. נמל מאוד יעיל.

<פניה קירשנבאום:>
יושבים כאן חמישה אנשים ואתה אומר שאתם שבעה עובדים. רק שני עובדים עוד לא הגיעו?

<אהרן ויסמן:>
אלה לא עובדי נמל. אלה עובדי משרד התחבורה.

<סיגלית ברקאי-וקאיל:>
אנחנו עובדי משרד התחבורה, רשות הספנות והנמלים.

<שי חרמש:>
תפסיקו לחשוד בכל אחד. בא סוף כל סוף נמל אחד שהוא קטן, קומפקטי ויעיל, אז זורקים עליו את כל המחלות שיש לנמלים אחרים.

<פניה קירשנבאום:>
אני לא זורקת עליו שום דבר. אני אמרתי שאני מקווה שהם לא מקבילה של נמל אשדוד. זה כל מה שאמרתי.

<היו"ר משה גפני:>
את יכולה לומר כמה מלים על נמל אשדוד?

<פניה קירשנבאום:>
אני יכולה להגיד הרבה מלים.

<היו"ר משה גפני:>
לא. עזבי.

<פניה קירשנבאום:>
כשאנחנו מדברים על הטייקונים, באותה רוח אנחנו צריכים לדבר על נמל אשדוד ושם יוצא אחד הטייקונים הגדולים שיושב שם, ושזה יהיה לפרוטוקול.

<שלומית ארליך:>
סיגלית, שתי הבהרות. הבהרה ראשונה נוגעת למדד. בכל ההוראות שמתייחסות להצמדה למדד המחירים לצרכן, הסיפא אומרת "סכומים שהשתנו כאמור, יעוגלו לשקל החדש השלם הקרוב" וכאן אתם מבקשים לעגל את זה לעשירית השקל החדש הקרובה. אם תוכלי להסביר את זה לפרוטוקול.

<צביקה שפירא:>
צביקה שפירא, רשות הספנות והנמלים, אגף כלכלה, משרד התחבורה. אנחנו רוצים עשירית השקל מאחר שהמדובר במיליוני טונות לשנה של פחם.

<שגית אפיק:>
אתם רוצים להפחית.

<צביקה שפירא:>
לכן מספיק לנו לעגל את זה לעשירית השקל ולא שקל שלם. מדובר בסדר גודל כיום של שבעה מיליון טון ועתיד יכול להיות שהכמויות ירדו לחצי.

<שלומית ארליך:>
הבהרה שנייה בנוגע לסעיף 3(ג) בו אתם מבקשים להוסיף את המילה "למטען" למרות שלמיטב הבנתי אגרת רציף כבר היום משולמת לגבי מטען.

<סיגלית ברקאי-וקאיל:>
הבקשה הזאת למעשה הגיעה ממשרד המשפטים. הרעיון היה שלא מדובר בפטור שהוא פטור גורף אלא פטור ספציפי למטען ספציפי כדי שזאת לא תהיה הוראה בת פועל תחיקתי אלא הוראה ספציפית כלשהי.
<שגית אפיק:>
עד היום לא היה לכם. אתם משנים כאן רק את הסכומים. בנוהג השתמשתם כאילו זה למטען?

<סיגלית ברקאי-וקאיל:>
בכל מקרה היום זה ניתן לכמות מסוימת של מטען. נשאר אותו הדבר וזה רק מתחדד. הכוונה היא לחדד את זה ולא לומר שעכשיו לא משלמים בכלל אגרת רציף.

<שגית אפיק:>
זאת אומרת שאי אפשר לתת פטור בכלל.

<סיגלית ברקאי-וקאיל:>
כן. זה לא שכולם פטורים אלא כמות מסוימת פטורה.

<היו"ר משה גפני:>
אנחנו מצביעים על אישור תקנות הנמלים (החלת תקנות בנמל חדרה) (תיקון), התשע"ב-2012.

הצבעה
בעד אישור התקנות – פה אחד

התקנות אושרו

<היו"ר משה גפני:>
התקנות אושרו. אני מודה לכם. תודה רבה. הישיבה נעולה.

<הישיבה ננעלה בשעה 12:10>
